Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja alapján történő igénybevételéről (Belgium „EGF/2013/007 BE/Hainaut steel (Duferco-NLMK)” referenciaszámú kérelme) /* COM/2014/0725 final - 2014/ ( ) */





INDOKOLÁS A JAVASLAT HÁTTERE 1. A 2013. december 31-ig benyújtott kérelmek esetében az Európai Globalizációs Alkalmazkodási Alapból (EGAA) nyújtott pénzügyi hozzájárulásokra vonatkozó szabályokat az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendelet[1] (a továbbiakban: EGAA-rendelet) tartalmazza. 2. A La Louvière-ben található Duferco Belgium SA (a továbbiakban: „Duferco”) vállalat bezárásával összefüggő elbocsátásokat és az egyaránt La Louvière-ben található NLMK La Louvière SA (a továbbiakban: „NLMK”) vállalatnál történt elbocsátásokat követően 2013. szeptember 27-én Belgium EGF/2013/007 BE/Hainaut steel (Duferco-NLMK) referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt[2]. A kérelmet 2014. július 4-ig további információkkal egészítették ki. 3. A kérelem vizsgálatát követően a Bizottság az EGAA-rendelet vonatkozó rendelkezései alapján megállapította, hogy az EGAA-ból nyújtott pénzügyi hozzájárulás feltételei teljesülnek. A KÉRELEM ÖSSZEFOGLALÁSA EGAA-kérelem: || EGF/2013/007 BE/Hainaut steel (Duferco-NLMK) Tagállam: || Belgium A kérelem benyújtásának dátuma: || 2013.9.27. Beavatkozási kritérium: || Az EGAA-rendelet 2. cikkének b) pontja Érintett régió(k) (NUTS 2 szint): || BE32 Hainaut tartomány Gazdasági ágazat (NACE Rev. 2. ágazat): || 24. ágazat: „Fémalapanyag gyártása” Referencia-időszak: || 2013.1.22–2013.10.22. Az érintett munkavállalóknak nyújtott személyre szabott szolgáltatások kezdetének időpontja: || 2013.6.1. A referencia-időszak alatt elbocsátottak száma: || 708 Az intézkedések által várhatóan érintett munkavállalók száma: || 701 A személyre szabott szolgáltatások tervezett összköltsége: || 1 891 134 EUR Az EGAA végrehajtásának tervezett összköltsége: || 72 778 EUR (a teljes költségvetés 3,7 %-a) Költségvetés összesen: || 1 963 912 EUR Az EGAA-ból igényelt pénzügyi hozzájárulás: || 981 956 EUR (a teljes költségvetés 50 %-a) A KÉRELEM VIZSGÁLATA Az elbocsátások és a világkereskedelemben a globalizáció hatására bekövetkezett fő strukturális változások közötti kapcsolat 4. Az érintett vállalatok a Duferco és az NLMK. A Duferco lapos acélárukat (táblákat) és hosszú acélárukat (bugákat, huzalt) gyártott. Az NLMK lapos acélárukat (melegen hengerelt és hidegen hengerelt termékeket, szalagot) gyárt. Az érintett gazdasági ágazatok a NACE Rev. 2. rendszer[3] szerinti 24. ágazatba („Fémalapanyag gyártása”) tartoznak. 5. Az elbocsátások és a világkereskedelemben a globalizáció hatására bekövetkezett jelentős strukturális változások közötti kapcsolat alátámasztására Belgium azzal érvel, hogy az acél előállításával foglalkozó ágazat súlyos gazdasági csapást szenvedett mindenekelőtt amiatt, hogy gyorsan csökkent az Unió piaci részesedése. A Duferco és az NLMK által előállított termékek sokféleségére tekintettel, az e termékek világkereskedelmében bekövetkezett fő strukturális változások meghatározása érdekében a nyersacél piacának egészét érdemes a Duferco és az NLMK által előállított termékkategóriák (lapos acéláruk, hosszú acéláruk, szalag) kereskedelmi szerkezete helyettesítő mutatójának tekinteni, különösen azért, mert ezek a termékek olyan köztes termékek, amelyek egyéb feldolgozott termékek (például a bugákból huzal, a hosszú acélárukból szalag) előállítására használhatók fel. 6. A belga hatóságok által hivatkozott adatok[4] szerint az EU-27 országaiban 2006 és 2011 között a nyersacél gyártása 206,9 millió tonnáról 177,7 millió tonnára esett vissza (−14,1 % összesített vagy −3,0 %-os éves növekedés[5]), míg a gyártás világszinten 1 249,0 millió tonnáról 1 518,3 millió tonnára nőtt (+21,6 % összesített vagy +4,0 %-os éves növekedés). Ennek hatására az EU-27 volumenben mért piaci részesedése a nyersacél világszintű gyártásából 2006 és 2011 között 16,6 %-ról 11,7 %-ra csökkent (−29,4 % összesített vagy −6,7 %-os éves növekedés). Ehhez képest ugyanebben az időszakban Kína piaci részesedése 33,7 %-ról 45,0 %-ra nőtt (+33,6 % összesített vagy +6,0 %-os éves növekedés), míg a másik öt legnagyobb gyártó (ezek együtt a világszintű termelés körülbelül 25–30 %-át adják) piaci részesedése csökkent (Japán, USA, Oroszország) – habár kisebb mértékben, mint az EU-27 esetében –, vagy csekély mértékben emelkedett (Dél-Korea, India). Ezek az adatok azt mutatják, hogy az EU piaci részesedése a nyersacél előállításában világszinten gyorsan csökken. Piaci részesedések a nyersacél előállításából világszinten (volumenben) Forrás: Acélipari Világszövetség, saját számítások. 7. A kereskedelemben bekövetkezett e változásokat más tényezők is súlyosbították, például az, hogy a gazdasági válság hatására az EU-ban a gépjárműiparban és az építőiparban csökkent az acél iránti kereslet, továbbá nőttek az előállítási költségek (nyersanyagok, energia, környezeti korlátok stb.). E tényezők hátrányosan befolyásolták az EU acéliparának versenyképességét, és hatásukra több európai acélgyártó üzem bezárásra vagy szerkezetátalakításra kényszerült, ami az acélipari ágazatban számos munkahely megszűnéséhez vezetett az elmúlt években[6]. Az EU-27 országaiban például 2008 és 2013 között mintegy 280 000 fővel, 1,44 millióról 1,16 millióra esett vissza (−19,4 %) a kohászati iparban (NACE Rev. 2. rendszer szerinti 24. ágazat: „Fémalapanyag gyártása”) foglalkoztatottak száma[7]. 8. Az EGAA 2007-es létrejötte óta négy, acéliparral kapcsolatos EGAA-kérelmet nyújtottak be[8]. A kérelmek közül három a globalizáció hatására a világkereskedelemben bekövetkezett fő strukturális változásokhoz kapcsolódott[9], a negyedik pedig a globális pénzügyi és gazdasági válsághoz[10]. Az elbocsátások száma és a 2. cikk b) pontjában foglalt kritériumok teljesítése 9. A kérelem az EGAA-rendelet 2. cikkének b) pontjában meghatározott beavatkozási kritériumon alapul, amely az EGAA hozzájárulását ahhoz köti, hogy egy kilenc hónapos időszak alatt egy tagállam ugyanazon NUTS 2 szintű régiójában vagy két egymással határos NUTS 2 szintű régiójában található és a NACE Rev. 2. rendszer ágazati szintjén meghatározott ugyanazon gazdasági ágazatban működő vállalatoktól legalább 500 munkavállalót bocsássanak el. 10. A kérelem 708 főnek a 2013. január 22. és 2013. október 22. közötti kilenc hónapos időszak alatt bekövetkezett elbocsátására vonatkozik (ebből 381 főt a Dufercótól, 327 főt pedig az NLMK-tól bocsátottak el). A Duferco és az NLMK ugyanabban a NUTS 2 szintű régióban (BE32 Hainaut tartomány) és ugyanabban a gazdasági ágazatban (NACE Rev. 2. rendszer szerinti 24. ágazat: „Fémalapanyag gyártása”) működnek. 11. A Duferco csoport 2006-ban ágazati megállapodást írt alá az NLMK csoporttal (Novolipetsk Steel) a SIF (Steel Invest & Finance) elnevezésű közös vállalkozás létrehozásáról, azzal a céllal, hogy az különböző ipari tevékenységeket végezzen Belgiumban, többek között a Duferco La Louvière SA, a Duferco Clabecq SA, valamint a Carsid SA nevében. 2011-ben azonban a részvényesek úgy döntöttek, hogy megszüntetik a közös vállalkozást. Ennek következtében a Duferco La Louvière SA vállalatot szétválasztották az NLMK La Louvière SA vállalatra (hideg- és meleghengersorok) és a Duferco Belgium SA vállalatra (acélgyártás villamos ívkemencében és hengerhuzalgyártás)[11]. Ezért, amikor a Duferco és az NLMK vállalatnál bejelentették az elbocsátásokat, a két vállalat már nem állt egymással jogviszonyban, noha még mindig ugyanazon a telephelyen működtek La Louvière-ben. A 2011-ben történt szétválásuk után a két vállalat továbbra is fenntartotta a gazdasági és funkcionális kapcsolatokat, azonban nem osztoztak a létesítményeken és a személyzeten. A kérelem ezért két különálló csoportos létszámcsökkentési eljárásra vonatkozik (a Duferco esetében a vállalat felszámolásáról, az NLMK esetében pedig szerkezetátalakításról van szó). 12. Valamennyi elbocsátást az EGAA-rendelet 2. cikke második bekezdésének második francia bekezdésében megállapított módon (2. módszer), a munkaszerződésnek annak lejárta előtt bekövetkezett tényleges megszűnésének időpontjától vettek számításba. Az elbocsátások előre nem látható jellegének bizonyítása 13. A belga hatóságok állítása szerint a Duferco és az NLMK vállalatnál történt elbocsátások nem voltak előre láthatók. 2007 és 2012 között, a közös vállalkozás fennállása alatt és azt követően az NLMK és a Duferco 82 millió EUR-t, illetve 20 millió EUR-t fektetett be a La Louvière-ben található üzemébe, ami azt mutatja, hogy fejleszteni kívánták az ott folytatott tevékenységüket. A gazdasági válság által az acéltermékek világkereskedelmének szerkezetére gyakorolt hatásokkal, a kapacitásfelesleg okozta problémákkal és a fokozódó versennyel összefüggő bizonytalanság azonban hamarosan aláásta ezeket az erőfeszítéseket. Ennek következtében a Duferco 2012 decemberében bejelentette, hogy úgy határozott, bezárja a La Louvière-ben található üzemét, és elbocsátja mind a 381 munkavállalót. Az elbocsátásokra 2013 májusában került sor. 2012 decemberében az NLMK bejelentette azon szándékát, hogy csökkenti a La Louvière-ben található üzemének létszámát, és elbocsát 327 munkavállalót. Az elbocsátásokra négy szakaszban került sor 2013 májusa és novembere között. Az érintett munkavállalók meghatározása 14. A belga hatóságok becslése szerint az elbocsátott 708 munkavállaló közül 701 fő fog részt venni az EGAA által társfinanszírozott intézkedésekben (374 munkavállaló a Duferco vállalattól és 327 munkavállaló az NLMK vállalattól)[12]. Az érintett munkavállalók megoszlása vállalatonként a következő: Duferco 15. Az érintett munkavállalók nemek, állampolgárság és korcsoportok szerinti megoszlása a következő: Kategória || Az érintett munkavállalók száma Nem: || Férfiak: || 362 || Nők: || 12 Állampolgárság: || Uniós állampolgárok: || 372 || Nem uniós állampolgárok: || 2 Korcsoport: || 15 és 24 év közöttiek: || 8 || 25 és 54 év közöttiek: || 312 || 55 és 64 év közöttiek: || 54 || 65 évesnél idősebbek: || 0 16. Az érintett munkavállalók egyike sem küzd tartós egészségügyi problémával vagy él fogyatékkal. 17. Az érintett munkavállalók foglalkozási kategóriák[13] szerinti megoszlása a következő: ISCO-08 főcsoport || Az érintett munkavállalók száma 1. Vezetők || 32 2. Felsőfokú képzettséget igénylő foglalkozások || 2 3. Technikusok és hasonló foglalkozások || 18 4. Irodai kisegítő foglalkozások || 17 5. Szolgáltatási és értékesítési foglalkozások || 23 7. Szakképzettséget igénylő ipari foglalkozások || 127 8. Gépkezelők, összeszerelők és járművezetők || 147 9. Egyszerű foglalkozások || 8 Ismeretlen/nem áll rendelkezésre || 0 NLMK 18. Az érintett munkavállalók nemek, állampolgárság és korcsoportok szerinti megoszlása a következő: Kategória || Az érintett munkavállalók száma Nem: || Férfiak: || 316 || Nők: || 11 Állampolgárság: || Uniós állampolgárok: || 327 || Nem uniós állampolgárok: || 0 Korcsoport: || 15 és 24 év közöttiek: || 6 || 25 és 54 év közöttiek: || 238 || 55 és 64 év közöttiek: || 83 || 65 évesnél idősebbek: || 0 19. Az érintett munkavállalók egyike sem küzd tartós egészségügyi problémával vagy él fogyatékkal. 20. Az érintett munkavállalók foglalkozási kategóriák szerinti megoszlása a következő: ISCO-08 főcsoport || Az érintett munkavállalók száma 1. Vezetők || 19 2. Felsőfokú képzettséget igénylő foglalkozások || 5 3. Technikusok és hasonló foglalkozások || 31 4. Irodai kisegítő foglalkozások || 17 5. Szolgáltatási és értékesítési foglalkozások || 9 7. Szakképzettséget igénylő ipari foglalkozások || 85 8. Gépkezelők, összeszerelők és járművezetők || 126 9. Egyszerű foglalkozások || 35 Ismeretlen/nem áll rendelkezésre || 0 21. Az EGAA-rendelet 7. cikkének megfelelően a belga hatóságok megerősítették, hogy az intézkedésekhez való hozzáférés és azok végrehajtása során tiszteletben tartják az egyenlő bánásmód és a megkülönböztetésmentesség elvét. Az érintett terület, valamint az ott működő hatóságok és érdekelt felek bemutatása 22. A Duferco és az NLMK vállalatnál történt elbocsátások elsősorban La Louvière környékét érintik Hainaut tartományban, a Belgium délkeleti részén fekvő vallon régióban. Az Hainaut tartomány központi része munkaerőpiacának részét képező La Louvière területén (a másik ilyen nagyváros Mons) egykor szénbányászat és acélgyártás folyt, ezen a területen napjainkban a hagyományos nehéziparra és a közszférára épül a foglalkoztatás. Hainaut tartomány központi részének munkaerőpiacát hozzávetőleg 510 000 lakos alkotja (a vallon lakosság 14 %-a). A feldolgozóipar a keresőtevékenységek közel 12 %-át biztosítja a területen (15 100 munkahelyet). A további fő ágazatok: az egészségügyi és szociális szolgáltatások (a munkahelyek 18 %-a), az oktatás és a közigazgatás (11 %), a kereskedelem (11 %), valamint az építőipar (7 %). 2012-ben Hainaut tartomány középső részén a foglalkoztatási ráta (52,9 %) jóval elmaradt a regionális és országos átlagtól (56,9 % és 61,3 %)[14]. 2013-ban Hainaut tartomány középső részén mintegy 42 300 munkanélküli álláskereső volt (ez a vallon munkanélküli álláskeresők 16,7 %-ának felelt meg). A foglalkoztatás terén a kereslet általában követte a régió tendenciáját, Hainaut tartomány középső részének helyzete azonban eltérő volt. 2008 és 2012 között a foglalkoztatás terén a kereslet Mons területén nagyjából stabil volt (–0,8 %), míg La Louvière területén, ahol a válság által leginkább érintett ágazatok (ipar, építőipar) fokozottan jelen vannak, nőtt (+5,5 %)[15]. 2012-ben Hainaut tartomány középső részén a munkanélküliségi ráta 17,7 % volt, míg Vallóniában ez az arány átlagosan 15,8 %, országos szinten pedig 11,2 % volt[16]. Az álláskeresők képzettségi szintje általában alacsony (51 %-uk nem rendelkezik felső középfokú végzettséggel; Vallónia egészében ez az arány 47 %), és a tartós munkanélküliség aránya is magas (az álláskeresők 38 %-a már több mint két éve van munka nélkül, míg Vallónia egészében ez az arány 36 %). A 18–25 évesek munkanélküliségi rátája is magas (39 %, szemben a Vallónia egészében tapasztalt 36 %-kal)[17]. 23. Az intézkedéseket a FOREM (Vallónia állami foglalkoztatási és képzési szolgálata) hajtja végre két újrafoglalkoztatási egység („cellule de reconversion”) segítségével, amelyeket kifejezetten a két vállalatnál folyó csoportos elbocsátási eljárásokra vonatkozó jogi kötelezettségek teljesítése céljából hoztak létre[18]. A Duferco és az NLMK vállalattal foglalkozó újrafoglalkoztatási egységeket egy bizottság irányítja, amely Vallónia foglalkoztatással, képzéssel és gazdasági ügyekkel foglalkozó állami szolgálatai, a FOREM, a szakszervezetek és az ágazati szakképzési szervezetek képviselőit egyesíti. 24. Az intézkedések általános koordinálásában és végrehajtásában a FOREM mellett részt vevő további szervezetek többek között az alábbiak: – Vallónia kormánya (a vallon régió miniszterelnöke, aki a strukturális alapok koordinációjáért felel, a foglalkoztatási és oktatási miniszter és a gazdasági miniszter); – szakszervezetek (FGTB, CSC); – a vallon régióban működő ágazati szakképzési és technológiai képzési központok („centres de compétences”)[19]; – az Európai Szociális Alap (ESZA) ügynöksége a Belgiumi Francia Közösségben. Az elbocsátások várható hatása a helyi, a regionális és az országos foglalkoztatásra 25. A Duferco és az NLMK vállalatnál történt elbocsátások várhatóan jelentősen megnövelik majd a munkanélküliséget La Louvière területén. Amint azt fentebb említettük, La Louvière területét (Hainaut tartomány középső részét) aránylag magas munkanélküliség jellemzi, továbbá magas a tartós munkanélküliség aránya, és a lakosság képzettsége és készségei alacsony szintűek. A Duferco és az NLMK vállalatnál történt elbocsátásokra kedvezőtlen helyi társadalmi-gazdasági környezetben került sor. A mintegy 3 600 munkahelyet (azaz Hainaut tartomány középső részén az ipari munkahelyek 24 %-át) biztosító (főként La Louvière-ben összpontosuló) kohászati iparban és a (Monsban, Saint-Ghislainben és Soignies-ban) nemfém ásványi termékeket gyártó ágazatban jelentősen csökkent a munkahelyek száma: a kohászati iparban −18,3 %-kal, a nemfém ásványi termékeket gyártó ágazatban pedig –27,6 %-kal. Hainaut tartomány középső részének munkaerőpiacát erős ipari jelenlét jellemzi. Mivel azonban az ipari ágazat jelentős mértékben függ a világgazdaságtól, a feldolgozóiparban a munkahelyek száma 2000 és 2012 között több mint 18 000-ről mintegy 15 000-re csökkent (–20 %). Vallónia többi részéhez hasonlóan a vállalatok többsége itt is kkv (Hainaut tartomány középső részén a 9 400 vállalat mintegy 80 %-a kevesebb mint 10 munkavállalót alkalmaz). A legtöbb munkahelyet azonban a középvállalkozásoknál és a nagyvállalatoknál tartják számon. A 20–99 munkavállalót alkalmazó üzemek (a területen működő üzemek 10,5 %-a) biztosítják a területen a munkahelyek közel 32 %-át, a 100–499 főt alkalmazó üzemek (az üzemek 2,3 %-a) adják a munkahelyek 32,5 %-át, az 500 vagy annál több munkavállalót foglalkoztató üzemek (az üzemek 2,5 %-a) pedig a munkahelyek 10,5 %-át tartják számon. Az elmúlt években jelentősen csökkent a Hainaut tartomány középső részén élő munkavállalók száma, különösen La Louvière-ben, valamint a feldolgozóiparban (−914 munkavállaló vagy –5,2 %), az építőiparban (−437 munkavállaló vagy −4 %) és a kereskedelemben (−326 munkavállaló vagy −1,8 %). A szomszédos Charleroi környéke (Hainaut tartomány déli része) is hasonló helyzetben van; nagy a munkanélküliség és nagy a munka iránti kereslet, valamint tömeges elbocsátásokra került sor: 2012/2013-ban 960 főt bocsátottak el a Carsid vállalattól (acél), 2014-ben pedig mintegy 1 400 főt a Caterpillar vállalattól (építőipari berendezések). Ennek ismeretében biztos, hogy ahhoz, hogy e térségben találjanak új munkát, a Duferco és az NLMK munkavállalóinak át kell majd képezniük magukat, hogy más szakmákban és más ágazatokban találjanak munkát. A finanszírozandó személyre szabott szolgáltatások és a becsült költségek bontása 26. A Duferco és az NMLK által elbocsátott munkavállalók támogatása céljából a belga hatóságok által megvalósított fellépések részét képező intézkedéseknek csupán egy részét fogja társfinanszírozni az EGAA. A Belgiumban csoportos létszámcsökkentés esetén kötelező és az újrafoglalkoztatási egységek szokásos tevékenységeinek részeként végrehajtott intézkedések (pl. az újbóli elhelyezkedés esélyének javítása érdekében nyújtott támogatás, képzés, álláskereséshez nyújtott segítség és karrier-tanácsadás stb.)[20] ezért nem szerepelnek ebben az EGAA-kérelemben. Az intézkedések egészét (kötelező intézkedések és az EGAA által társfinanszírozott intézkedések) a FOREM irányítja. 27. Az elbocsátott munkavállalóknak az EGAA által társfinanszírozott fellépések részeként nyújtott személyre szabott szolgáltatások a következő intézkedéseket foglalják magukban (kategóriánként csoportosítva)[21]: (1) Egyéni álláskeresési segítségnyújtás, ügykezelési és általános tájékoztatási szolgáltatások: – Újrafoglalkoztatás (segítségnyújtás/tanácsadás/integráció): Ezek a szolgáltatások az újrafoglalkoztatási egységek szokásos tevékenységeire épülnek. A szolgáltatásokat a FOREM munkatársaiból összeállított csoport nyújtja majd (projektmenedzser, szaktanácsadók), együttműködve a „szociális munkatárs” („accompagnateurs sociaux”) szerepét betöltő korábbi munkavállalói érdek-képviseleti tagokkal, akik a munkavállalókat arra ösztönzik, hogy részt vegyenek az intézkedésekben, továbbá segítséget nyújtanak nekik az igazgatási eljárásokban. A munkavállalók közötti kapcsolatteremtés elősegítése érdekében a szolgáltatásokat az összes elbocsátott munkavállaló számára együttesen biztosítják az erre a célra kijelölt helyszíneken. A szolgáltatások a tevékenységek három típusára terjednek ki: i. csoportos tájékoztatás az álláskeresési technikákról (önéletrajz és pályázati levél írása, internetes források használata stb.), a munkaügyi előírások magyarázata (újbóli elhelyezkedés, munkanélküliség, munkaszerződés, nyugdíj), a diszkriminációval kapcsolatos tudatosság növelése, a lehetőségeket rejtő szakmák és ágazatok ismertetése stb.; ii. egyéni interjúk egy FOREM-tanácsadóval (készségek felmérése, karrierútvonal, képzési útmutatás stb.); iii. ingyenes és nyílt hozzáférés az álláskeresési eszközökhöz (internetkapcsolattal rendelkező informatikai eszközök, telefon, célzott háttéranyagok stb.). Ez az intézkedés maximum 24 hónapig a 701 érintett munkavállaló mindegyike által igénybe vehető. – A munkakeresés ösztönzése: A FOREM olyan specifikus tevékenységeket fog végezni, amelyekkel segítséget nyújt a munkavállalóknak az álláskereséshez, és elhárítja az újrafoglalkoztatás folyamatát gátló akadályokat. Ez magában foglalja az elbocsátott munkavállalók és a potenciális munkaadók közötti megbeszéléseket (munkaközvetítés), a vállalatlátogatásokat, a munkaügyi szakemberekkel való találkozást az interjúkra való felkészülés érdekében és a tapasztalatok cseréjét más olyan munkavállalókkal, akik már átképezték magukat, vagy akik már találtak állást a csoportos elbocsátást követően. Ezt az intézkedést potenciálisan mind a 701 érintett munkavállaló igénybe veheti (önkéntes alapon, az egyéni igényektől függően); várhatóan 450-en kívánnak majd részt venni. (2) Képzés és átképzés: – Integrált képzés: A FOREM, a képzési központok vagy az IFAPME[22] különböző típusú szakképzéseket nyújthat mind a 701 érintett munkavállaló számára (a képzés típusának függvényében). Várhatóan 350-en kívánnak részt venni. Első lépésként a FOREM munkatársai segítenek az egyes résztvevőknek a munkával kapcsolatos céljaik meghatározásában, és a képzési modulok három típusa közül az egyik felé irányítják őket. Azok a munkavállalók, akiknek lehetőségük van átképezni magukat olyan szakmára, amely hasonló a Dufercónál vagy az NLMK-nál végzett munkájukhoz, képzettségük bővítése és aktualizálása céljából – pl. targoncakezelő, különleges hegesztési eljárás, informatikai készségek – részt vehetnek szakirányú vagy specializációs modulképzésben (40 óra), vagy kiegészítő modult választhatnak (320 óra), amely új képesítés megszerzésével zárul, és lehetővé teszi a munkavállalók számára, hogy új szakmában próbáljanak meg elhelyezkedni az ipari ágazatokban. Egy teljesen más ágazatba való átképzés érdekében a munkavállalók egy (átlagosan 960 órás) szakmai képzésben vehetnek részt, hogy megszerezzék a szakmához szükséges képzettséget. Az egyes képzési modulok végén értékelik és dokumentálják az új készségeket. A képzés típusa és a képzettség függvényében a résztvevők hivatalos képesítést (vagyis a képzettségről szóló tanúsítványt), részvételt igazoló tanúsítványt (olyan képzettség vagy szakmák esetében, amelyeknél nem létezik hivatalos tanúsítás) vagy a készségekről szóló igazolást (olyan készségek és képzettség esetében, amelyeket a formális képzések keretein kívül szereztek) kapnak. A készségekről szóló hivatalos tanúsítványt értékelő vizsgák segítségével ellenőrzik, ezután a résztvevők megkapják az „Igazolás a képzés során megszerzett készségekről” című dokumentumot („Certificat des Compétences Acquises en Formation” – CECAF). A készségeket értékelő vizsgák segítségével ellenőrzik, ezután a résztvevők megkapják a készségekről szóló dokumentumot („titres de compétences”). – A tapasztalatok átadása: A tapasztalt munkavállalók fejleszthetik készségeiket és szakértelmüket azzal, hogy műszaki szaktanári vagy szakoktatói képesítést szereznek. A FOREM és a műszaki képzés különböző ágazatainak szövetségei egy különleges tudatosságnövelő és előkészítő modult dolgoznak ki, amely segítségével egyes munkavállalókat arra ösztönözhetnek, hogy szakoktatóvá képezzék magukat. A modul konkrét információk biztosítását, műszaki támogatást, szakértőkkel való találkozást és helyszíni látogatásokat is tartalmaz. A modul nyolc hétig tart, és körülbelül 10 munkavállaló vehet részt benne. (3) A vállalkozói kedv ösztönzése – Vállalkozás létrehozásához nyújtott támogatás: Azok a munkavállalók, akik saját vállalkozás létrehozását fontolgatják, iránymutatást és támogatást kapnak a FOREM vállalkozásalapításra szakosodott tanácsadójától. Ez a támogatás két fő tevékenységet ölel fel: i. csoportos tájékoztatás, melynek célja felhívni a figyelmet a vállalkozásalapítási lehetőségekre, valamint tájékoztatást adni a jogi szempontokról és a vállalkozásalapítást támogató intézkedésekről; ii. egyéni megbeszélések az érdekelt munkavállalókkal, melyek célja áttekinteni a terveiket és összeismertetni őket a vállalkozástámogató szervezetekkel és szolgáltatókkal. A tanácsadó szorosan együtt fog működni az újrafoglalkoztatási egységekkel, hogy segítséget nyújtsanak a munkavállalóknak a vállalkozási terveik megvalósításához. Hozzávetőleg 50 munkavállaló részvétele várható a tájékoztatókon, és körülbelül 10-en fognak részt venni a megbeszéléseken és az azokat követő tevékenységekben. – A kollektív projektek támogatása: Azok a munkavállalók, akik csoportként „szociális” vállalkozás létrehozását fontolgatják, iránymutatást és támogatást kapnak egy (pályázati felhívás útján kiválasztott) szakosodott tanácsadó cégtől, valamint az újrafoglalkoztatási egységtől. Ez a támogatás a vállalkozásalapításról és alapvető vezetői készségekről szóló tájékoztató és figyelemfelkeltő előadásokat, valamint a társaság létrehozásával (pl. az üzleti terv kidolgozásával, az alapszabály elkészítésével, marketinggel stb.) kapcsolatos tanácsadást foglal magában. A szóban forgó vállalkozási tervek alapítási költségeinek fedezetéhez támogatás nyújtható. A munkavállalóknak kérelmet kell benyújtaniuk, amely leírja a tervet (pl. a munkavállalók készségeit és tapasztalatát, a megvalósíthatósági tanulmányt, a pénzügyi elemzést, a piaci lehetőségeket, a növekedési kilátásokat, a társadalmi-gazdasági előnyöket stb.). Az újrafoglalkoztatási egységek támogatási bizottságai, amelyek a munkaadó, a szakszervezetek és a FOREM képviselőit tömörítik, elbírálják a kérelmeket, és határoznak a vissza nem térítendő támogatás odaítéléséről. A projektben részt vevő valamennyi munkavállaló 5 000 EUR összegű támogatásban részesülhet (és a részt vevő munkavállalók egyesíthetik pénzeszközeiket). A vissza nem térítendő támogatásokat berendezések, áruk, reklám, tanácsadás, képzés stb. beszerzésére lehet fordítani. A tanácsadó fogja kezelni a vissza nem térítendő támogatásokat, és beszámol a FOREM-nek a kiadások felhasználásáról (számlák és igazoló dokumentumok). Várhatóan 25 munkavállaló vesz majd részt ebben az intézkedésben, és 10 támogatást ítélnek oda a munkavállalóknak. 28. Ezek az intézkedések az EGAA-rendelet 3. cikkében meghatározott támogatható tevékenységek közé sorolható, aktív munkaerő-piaci intézkedéseknek minősülnek. 29. Az intézkedések teljes költsége a becslések szerint 1 963 912 EUR lesz, ami magában foglalja a személyre szabott szolgáltatásokhoz kapcsolódó 1 891 134 EUR kiadást és az EGAA végrehajtásához kapcsolódó 72 778 EUR kiadást (az összköltségek 3,7 %-a). Az EGAA-ból igényelt teljes pénzügyi hozzájárulás összege 981 956 EUR (az összköltségek 50 %-a). Intézkedések || Az érintett munkavállalók becsült száma || Becsült költségek (egy érintett munkavállalóra) (EUR)* || Összköltség (EGAA és nemzeti társfinanszírozás) (EUR)* A személyre szabott szolgáltatások: || || || (1) Egyéni álláskeresési segítségnyújtás, ügykezelési és általános tájékoztatási szolgáltatások: || || || – Újrafoglalkoztatás (segítségnyújtás/tanácsadás/integráció) || 701 || 1 963 || 1 375 800 – A munkakeresés ösztönzése || 450 || 100 || 45 000 (2) Képzés és átképzés: || || || – Integrált képzés || 350 || 1 100 || 384 834 – A tapasztalatok átadása || 10 || 300 || 3 000 (3) A vállalkozói kedv ösztönzése: || || || – Vállalkozás létrehozásához nyújtott támogatás || 50 || 450 || 22 500 – A kollektív projektek támogatása || 25 || 2 400 || 60 000 Részösszeg: || – || – || 1 891 134 Az EGAA végrehajtásához kapcsolódó kiadások: || || || 1. Előkészítő tevékenységek || – || – || 0 2. Irányítás || – || – || 28 978 3. Tájékoztatás és nyilvánosság || – || – || 43 800 4. Ellenőrzési tevékenységek || – || – || 0 Részösszeg: || – || – || 72 778 Költségek összesen: || – || – || 1 963 912 EGAA-hozzájárulás (az összköltségek 50 %-a) || – || – || 981 956 * Kerekített számadatok. 30. A belga hatóságok megerősítették, hogy az intézkedések kiegészítik a strukturális alapok által finanszírozott intézkedéseket, és hogy megfelelő mechanizmusok léteznek a kettős finanszírozás megelőzésére. Az érintett munkavállalóknak nyújtott személyre szabott szolgáltatások kezdetének tényleges vagy tervezett időpontja 31. A belga hatóságok 2013. június 1-jén kezdtek személyre szabott szolgáltatásokat nyújtani az érintett munkavállalóknak. Az ezen intézkedésekkel kapcsolatos kiadások ezért ettől a dátumtól támogathatók az EGAA-ból nyújtandó pénzügyi hozzájárulással. A szociális partnerekkel folytatott konzultáció során követett eljárások 32. Az intézkedések a 2012 áprilisa és 2013 júliusa között az érintett szociális partnerek részvételével lezajlott megbeszélések és előkészítő ülések eredményei. Amint azt fentebb említettük, a szakszervezetek közvetlenül részt vesznek az újrafoglalkoztatási egységek irányításában és egyes intézkedések végrehajtásában. 33. A belga hatóságok megerősítették, hogy a nemzeti és uniós jogszabályokban a csoportos létszámleépítések vonatkozásában előírt követelményeknek eleget tettek. Tájékoztatás a nemzeti jog alapján vagy kollektív szerződések értelmében kötelezően végrehajtandó intézkedésekről 34. A belga szövetségi jogszabályok értelmében[23] a csoportos létszámcsökkentést végrehajtó vállalkozásoknak az elbocsátott munkavállalók számára az újbóli elhelyezkedés esélyét javító szolgáltatásokat kell nyújtaniuk. Az újbóli elhelyezkedés esélyét javító szolgáltatásokat a 45 évnél fiatalabb munkavállalók számára három hónapra elosztva legalább 30 órás időtartamban, illetve a 45 éves és annál idősebb munkavállalók esetében hat hónapra elosztva legalább 60 órás időtartamban kell nyújtani. Valamennyi nem alkalmi munkavállalónak részt kell vennie az újbóli elhelyezkedés esélyét javító felkészítésben, kivéve bizonyos engedélyezett eltérések esetében. Vallónia jogszabályai értelmében[24] a munkavállalókat képviselő szervezetek felkérhetik a FOREM-et egy újrafoglalkoztatási egység létrehozására, amely támogatja az elbocsátott munkavállalókat. A FOREM eldöntheti, hogy létrehoz-e ilyen újrafoglalkoztatási egységet, továbbá a munkáltatók és munkavállalók nem kötelesek részt venni az újrafoglalkoztatási egység által végrehajtott intézkedésekben. Az újrafoglalkoztatási egységek által nyújtott szolgáltatások azonban az újbóli elhelyezkedés esélyét javító szolgáltatásokkal kapcsolatos jogi kötelezettségek teljesítésének tekinthetők. 35. A belga hatóságok megerősítették, hogy: – az EGAA-ból származó pénzügyi hozzájárulás nem helyettesíti azokat az intézkedéseket, amelyek meghozatala a nemzeti jog vagy kollektív szerződések alapján a vállalatok felelőssége[25]; – az intézkedések az egyes munkavállalóknak nyújtanak segítséget, és nem vállalkozások vagy ágazatok szerkezetátalakítására irányulnak, – az intézkedésekre más uniós alapokból vagy pénzügyi eszközökből nem folyósítanak pénzügyi támogatást[26]. Irányítási és ellenőrzési rendszerek 36. A kérelem tartalmazza az irányítási és ellenőrzési rendszerek részletes leírását, amely meghatározza az érintett szervek felelősségi körét. Az EGAA intézkedéseinek végrehajtásában részt vevő összes szervezetből álló operatív bizottság gondoskodik az átfogó nyomon követésről és koordinációról. Az EGAA-ból folyósított pénzügyi hozzájárulást ugyanazok a szervek fogják irányítani és ellenőrizni, mint az ESZA-ból nyújtott támogatások esetében. Az irányító hatóság szerepét a Vallon-Brüsszeli Közösségben működő (korábban: Belgiumi Francia Közösség) ESZA-ügynökség egyik egysége fogja betölteni, kifizető hatóságként pedig az ESZA-ügynökség egy másik önálló egysége jár majd el. A Vallon-Brüsszeli Közösség Főtitkársága jár el igazoló hatóságként, a FOREM pedig közvetítőként. Finanszírozás 37. A 2014–2020-as időszakra vonatkozó többéves pénzügyi keretről szóló 1311/2013/EU, Euratom tanácsi rendelet[27] 12. cikke a pénzügyi keret vonatkozó fejezeteinek felső korlátain felül legfeljebb évi 150 millió EUR erejéig (2011-es árakon) lehetővé teszi az Európai Globalizációs Alkalmazkodási Alap (a továbbiakban: EGAA) igénybevételét. 38. Figyelembe véve az EGAA-ból folyósítható pénzügyi hozzájárulás maximális összegét, valamint az előirányzatok átcsoportosításának lehetőségét, a Bizottság azt javasolja, hogy a javasolt intézkedések összköltségének 50 %-át kitevő igényelt hozzájárulás teljes összegét (981 956 EUR) folyósítsák az EGAA-ból. 39. Az EGAA igénybevételére vonatkozó javasolt határozatot az Európai Parlament és a Tanács közösen hozza meg, az Európai Parlament, a Tanács és a Bizottság között létrejött, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás[28] 13. pontja értelmében. 40. A Bizottság a 2015. évi költségvetés kötelezettségvállalási előirányzataiba irányuló külön átcsoportosítási kérelmet nyújt be a 2013. december 2-i intézményközi megállapodás 13. pontjának megfelelően. A kifizetési előirányzatok forrása 41. A 981 956 EUR összegre a 2015. évi költségvetésben az EGAA költségvetési sorában előirányzott összeg fog fedezetet biztosítani. Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja alapján történő igénybevételéről (Belgium „EGF/2013/007 BE/Hainaut steel (Duferco-NLMK)” referenciaszámú kérelme) AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre[29] és különösen annak 12. cikke (3) bekezdésére, tekintettel az Európai Parlament, a Tanács és a Bizottság közötti, a költségvetési fegyelemről, a költségvetési kérdésekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodásra[30] és különösen annak 13. cikkére, tekintettel az Európai Bizottság javaslatára[31], mivel: (1) Az Európai Globalizációs Alkalmazkodási Alap (a továbbiakban: EGAA) azzal a céllal jött létre, hogy kiegészítő támogatást nyújtson a globalizáció hatására a világkereskedelemben bekövetkezett fő strukturális változások következtében elbocsátott munkavállalóknak a munkaerőpiacon történő ismételt beilleszkedéshez. (2) Az EGAA éves maximális összege (2011-es árakon számítva) a 2014–2020-as időszakra vonatkozó többéves pénzügyi keretről szóló 1311/2013/EU, Euratom tanácsi rendelet[32] 12. cikkében meghatározottaknak megfelelően 150 millió EUR. (3) Belgium a Duferco Belgium SA és az NLMK La Louvière SA vállalatnál történt elbocsátásokra tekintettel 2013. szeptember 27-én az EGAA igénybevételére irányuló kérelmet nyújtott be, majd 2014. július 4-ig további információval egészítette ki azt. A kérelem eleget tesz az 1927/2006/EK rendelet 10. cikkében a pénzügyi hozzájárulások meghatározására vonatkozóan megállapított követelményeknek. A Bizottság ezért 981 956 euró rendelkezésre bocsátására tesz javaslatot. (4) Az EGAA-t tehát igénybe kell venni a Belgium által benyújtott kérelem alapján történő pénzügyi hozzájárulás folyósítása érdekében, ELFOGADTA EZT A HATÁROZATOT: 1. cikk Az Európai Unió 2015. évi általános költségvetésének keretein belül az Európai Globalizációs Alkalmazkodási Alapból 981 956 EUR igénybevételére kerül sor kötelezettségvállalási és kifizetési előirányzatok formájában. 2. cikk Ezt a határozatot az Európai Unió Hivatalos Lapjában ki kell hirdetni. Kelt Brüsszelben, -án/-én. az Európai Parlament részéről a Tanács részéről az elnök az elnök [1] HL L 406., 2006.12.30., 1. o. [2] A Duferco a Carsid ügyfele volt, amely a 2006–2011 közötti időszakban a Duferco és az NLMK közös vállalkozásának részét képezte. Ezért ez a kérelem kapcsolódik az EGF/2013/002 BE/Carsid kérelemhez. [3] Az uniós gazdasági tevékenységek egységes ágazati osztályozási rendszere, 2. felülvizsgálat. [4] Forrás: Acélipari Világszövetség, Steel Statistical Yearbook (Acélstatisztikai évkönyv) 2012. [5] Összesített éves növekedési ráta. [6] Vö. a Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Cselekvési terv a versenyképes és fenntartható európai acélipar érdekében (COM(2013) 407). [7] Forrás: Eurostat (internetes adatkód: lfsa_egan22d). A NACE Rev. 2. rendszer ágazati szintjénél részletesebben az egyes ágazatok foglalkoztatási adatai nem állnak rendelkezésre. [8] Lásd az EGAA-adatbázist, amely a következő címen érhető el http://ec.europa.eu/social/main.jsp?catId=582. [9] Lásd a Bizottságnak az EGF/2009/022 BG/Kremikovtsi referenciaszámú ügyre (a Bizottság elutasította a kérelmet), az EGF/2012/010 RO/Mechel referenciaszámú ügyre (COM(2014) 255 final határozat, 2014. május 7.) és az EGF/2013/002 BE/Carsid referenciaszámú ügyre (a kérelmet 2013. április 2-án terjesztették be a Bizottsághoz) vonatkozó javaslattervezetét. [10] EGF/2010/007 AT/Steiermark / Niederösterreich referenciaszámú ügy. 2011. szeptember 27-i 2011/652/EU határozat (HL L 263., 2011.10.7., 9. o.). [11] A Duferco Clabecq SA az NLMK tulajdonában maradt, és a neve NKMK Clabecq SA-ra változott. A Carsid SA-t a Steel Project Development SA független vállalat vásárolta meg. [12] A többi 7 munkavállaló nem kívánt részt venni az újrafoglalkoztatási intézkedésekben, vagy mentesség iránti kérelmet nyújtott be (mivel 58 évnél idősebb vagy 38 évnél régebb óta dolgozik). [13] A foglalkozások egységes nemzetközi osztályozási rendszerének (ISCO-08) főcsoportjai. [14] Forrás: A Steunpunt WSE, FOREM számításai. [15] Forrás: ONSS/RSZ. [16] Forrás: Steunpunt WSE. [17] Forrás: FOREM. [18] Noha hivatalosan két újrafoglalkoztatási egységet hoztak létre, ezek a gyakorlatban egy egységként működnek a két csoportos létszámcsökkentés tekintetében, mivel mind szervezeti okokból (személyzet, helyiségek, felszerelés stb.), mind az elvégzendő feladatok jellegéből adódóan előnyös egyesíteni a két vállalat munkavállalóinak nyújtott intézkedéseket. [19] A „centres de compétences” képzési központok képzéseket tartanak, elősegítik a tanulmányi és tudatosságnövelő tevékenységeket bizonyos szakmák vagy ágazatok tekintetében. Ezeket a Vallon Régióval, a FOREM-mel, az érintett ágazatok szociális partnereivel, kutatóközpontokkal és egyetemekkel partnerségben hozzák létre. [20] Lásd a 34. pontot. [21] 2014. július 4-i beadványukban a belga hatóságok jelentősen módosították az intézkedéseket, hogy azok megfeleljenek az intézkedések végrehajtása tényleges állásának. Az eredetileg tervezett intézkedések közül néhány már nem szerepel a kérelemben. [22] Az IFAPME („Institut wallon de Formation en Alternance et des indépendants et Petites et Moyennes Entreprises”) állami oktatási intézmény, amely munkával kapcsolatos duális képzéseket nyújt tanulószerződéses gyakorlati képzések és a kkv-k vezetői számára nyújtott szakirányú képzések formájában. [23] Arrêté royal relatif à la gestion active des restructurations du 9 mars 2006 (Belgisch Staatsblad / Moniteur Belge, 2006.3.31., 2. kiadás, 18309. o.). [24] Décret de la Région wallonne relatif au plan d’accompagnement des reconversions du 29 janvier 2004 (Belgisch Staatsblad / Moniteur Belge, 2004.3.10., 13547. o.). [25] Az EGAA pénzügyi hozzájárulása lehetővé teszi a belga hatóságok számára, hogy a kötelező időtartamot meghaladóan kiterjesszék az újbóli elhelyezkedés esélyét javító szolgáltatások nyújtását, valamint hogy kiegészítő intézkedéseket hajtsanak végre. Az EGAA-hoz kapcsolódó költségek kiszámítása tekintetében a belga hatóságok figyelembe veszik a jogi kötelezettség időszakában végrehajtott intézkedéseket (ez csak az „Újrafoglalkoztatás (támogatás/tanácsadás/integráció)” intézkedésre vonatkozik). Az újbóli elhelyezkedés esélyét javító szolgáltatások kötelező időszakban végrehajtott időtartamát levonják az olyan szolgáltatások teljes időtartamából, amelyeket az összes érintett kedvezményezett igénybe vett. [26] Az ESZA által nyújtott pénzügyi támogatást a konvergencia operatív program 2.2. tengelyében ítélték oda a 2008–2013-as időszakra egy olyan projektnek („EnTrain – En Transition-Reconversion-Accompagnement”), amelynek célja általános pedagógiai módszereket kidolgozása az újrafoglalkoztatási egységek számára. [27] HL L 347., 2013.12.20., 884. o. [28] HL C 373., 2013.12.20., 1. o. [29] HL L 406., 2006.12.30., 1. o. [30] HL C 373., 2013.12.20., 1. o. [31] HL C […], […], […]. o. [32] HL L 347., 2013.12.20., 884. o.